《西旅献獒图为居止善赋》
明代·曾爟

非熊非貙声豪雄，蹄高四尺行追风。武王戎衣定天下，西旅献来名更隆。

止戈归马称平治，校猎沙场供祀事。太保胡为戒后王，应恐禽荒坠先志。

獒搏鲜肥乃其职，嗾以噬人翻乱国。阎公绘画岂无心，欲使当朝防失德。

阎公状物妙入神，龙眠效之尤逼真。玉堂松雪善模拟，三贤造车同一轮。

披图细玩非花草，铁画银钩书法好。居公慎勿示常人，留作传家子孙宝。

作者简介：（1345—1407）明苏州府吴江人，字日章。少为郡学生。洪武十七年，以岁贡授黄陂知县。有政声。累迁为翰林院侍读。永乐元年，与修《永乐大典》。出使安南为副使。后从张辅等攻安南，文檄皆出其手。病卒于军中。